ddrg/super_eurlex huggingface dataset:
KIRJALLINEN KYSYMYS E-1209/02 esittäjä(t): Mihail Papayannakis (GUE/NGL) komissiolle. Serifosin Vagia-rannalle rakennettava asuntoja käsittävä rakennuskompleksi.



Virallinen lehti nro 301 E , 05/12/2002 s. 0105 - 0106



KIRJALLINEN KYSYMYS E-1209/02 esittäjä(t): Mihail Papayannakis (GUE/NGL) komissiolle (29. huhtikuuta 2002) Aihe: Serifosin Vagia-rannalle rakennettava asuntoja käsittävä rakennuskompleksi Serifosin paikallisten tahojen esittämien valitusten mukaan Vagian rannalle rakennetaan asuinrakennuskompleksi, joka sijoittuu rantavyöhykkeen rajojen sisälle. Kun otetaan huomioon, että Serifosin Vagia-ranta: - kuuluu Natura 2000 -alueisiin - sijaitsee saarella, jonka Kreikka on julistanut erityisen luonnonkauniiksi alueeksi, - on alue, jonka on tutkimusryhmän laatimassa ympäristökertomuksessa luonnehdittu omaavan erityisen ympäristöarvon hiekkadyyniensä ja kasvillisuutensa vuoksi, - presidentin asetusesityksessä rakentamista koskevien rajoitusten ja erityisehtojen määräämiseksi kaavoitetun alueen ulkopuolella sijaitsevan maiseman suojelemiseksi mainitaan erityisesti tämä ranta ja ilmoitetaan, ettei mitään rakentamista sallita vyöhykkeellä, jonka leveys on 200 metriä rantaviivasta, - rannikkoalueiden yhdennetyn käytön ja hoidon toteuttamisesta Euroopassa annetussa komission tiedonannossa(1) jäsenvaltioita kehotetaan kehittämään kansallinen strategia rannikkoalueiden yhdennetyn käytön ja hoidon edistämiseksi, voisiko komissio tutkia, missä määrin tällainen rakennustoiminta kyseisellä alueella on sallittua, ja vakuuttaa, että se pyrkii vaikuttamaan toimivaltaisiin kreikkalaisiin viranomaisiin, jotta löydettäisiin sellainen ratkaisu, joka perustuu tämän Serifosille tärkeän ekosysteemin oikealle ja tasapainoiselle käytölle ja hoidolle? (1) SEC(2001) 21 2000/0227(COD). Margot Wallströmin komission puolesta antama vastaus (10. kesäkuuta 2002) Komission saamien tietojen mukaan Kreikan viranomaiset ovat ehdottaneet Serifosin saaren eteläosan julistamista koodilla GR4220009 yhteisön tärkeänä pitämäksi alueeksi luontotyyppejä koskevan direktiivin 92/43/ETY(1) nojalla. Jotta mainittu alue voidaan sisällyttää eurooppalaiseen ekologiseen Natura 2000 -verkkoon, Kreikan viranomaisten on valvottava, että saarella käynnistetyt toimet eivät pilaa aluetta. Komissio ei voi kuitenkaan parlamentin jäsenen toimittamien tietojen perusteella määrittää Vayan rannan tarkkaa sijaintipaikkaa ja tarkistaa, noudattaako Kreikka yhteisön ympäristölainsäädäntöä koskevia velvoitteitaan. Komissio kehottaakin parlamentin jäsentä toimittamaan sille kaikki parlamentin jäsenen käytettävissä olevat asiaankuuluvat tiedot, joiden perusteella voidaan tutkia, onko asianomainen hanke jollain tavoin sopimaton alueen ympäristöarvon ja luonnonsuojelun kanssa. (1) Neuvoston direktiivi 92/43/ETY, annettu 21 päivänä toukokuuta 1992, luontotyyppien sekä luonnonvaraisen eläimistön ja kasviston suojelusta, EYVL L 206, 22.7.1992.
KIRJALLINEN KYSYMYS E-1203/02 esittäjä(t): Phillip Whitehead (PSE) komissiolle. Koira- ja kissaturkit.



Virallinen lehti nro 301 E , 05/12/2002 s. 0104 - 0105



KIRJALLINEN KYSYMYS E-1203/02 esittäjä(t): Phillip Whitehead (PSE) komissiolle (26. huhtikuuta 2002) Aihe: Koira- ja kissaturkit Koska useissa jäsenvaltioissa on osoitettu kiinnostusta laatia kansallisia määräyksiä koirista ja kissoista valmistettujen turkisten kaupan kieltämiseksi, aikooko komissio antaa Euroopan tason ehdotuksia tällaisten tuotteiden tuonnin, viennin ja kaupan kieltämiseksi? David Byrnen komission puolesta antama vastaus (8. heinäkuuta 2002) Muutamat jäsenvaltiot ovat kieltäneet kokonaan koirien ja kissojen turkkien tuotannon, käytön, kaupan ja tuonnin. Koska kiellon yhteydessä ei oteta huomioon olosuhteita, joissa eläimiä pidetään ja lopetetaan, on selvää, että kielto perustuu eläinsuojelun lisäksi varsinkin eettiseen kysymykseen siitä, voidaanko sellaisia tuotteita käyttää, joita saadaan eläimistä, joiden katsotaan olevan pääosin lemmikkejä. Herää kysymys, voiko yhteisö toimia tässä asiassa myös muutoin kuin toissijaisuusperiaatteen mukaisesti. Pääosin eettisiin syihin perustuvan toimen voitaisiin käytännössä katsoa kuuluvan jäsenvaltioiden toimivaltaan. Lainsäädännön säätämisen tarve tällä alalla riippuu siitä, millaisen aseman koirat ja kissat saavat yhteiskunnassa. Eri jäsenvaltioiden näkemykset tästä asiasta saattavat vaihdella. Kaupan rajoittaminen on perusteltua vain, jos koirista ja kissoista saatujen tuotteiden käyttö rikkoo julkista moraalia. Euroopan unionin turkistuotantoon liittyvät eläinsuojelukysymykset on jo otettu huomioon yhteisön lainsäädännössä. Yhteisö on säätänyt neuvoston direktiivit 98/58/EY(1) ja 93/119/EY(2), jotka koskevat kaikkia kaupallisessa tarkoituksessa pidettäviä eläimiä, myös niitä, joita pidetään turkistuotantoa varten. Lisäksi tuotantoeläinten suojelua koskevan eurooppalaisen yleissopimuksen puitteissa on hyväksytty suosituksia turkiseläimistä. Näitä toimia voidaan soveltaa vain rajoitetusti Euroopan unionin ja Euroopan neuvoston ulkopuolisissa maissa. Tästä syystä komissio ei aio esittää lainsäädäntöehdotuksia kissojen ja koirien turkkien kaupasta, vaan jättää alaa koskevan päätöksenteon eri jäsenvaltioiden tehtäväksi. (1) Neuvoston direktiivi 98/58/EY, annettu 20 päivänä heinäkuuta 1998, tuotantoeläinten suojelusta, EYVL L 221, 8.8.1998. (2) Neuvoston direktiivi 93/119/EY annettu 22 päivänä joulukuuta 1993, eläinten suojelusta teurastus- tai lopettamishetkellä, EYVL L 340, 31.12.1993.
KIRJALLINEN KYSYMYS E-0593/02 esittäjä(t): Graham Watson (ELDR) komissiolle. Nitraatteja koskeva vuoden 1991 direktiivi.



Virallinen lehti nro 229 E , 26/09/2002 s. 0109 - 0109



KIRJALLINEN KYSYMYS E-0593/02 esittäjä(t): Graham Watson (ELDR) komissiolle (6. maaliskuuta 2002) Aihe: Nitraatteja koskeva vuoden 1991 direktiivi Millaisia kokemuksia komissiolla on siitä, noudatetaanko vuonna 1991 annettua direktiiviä vesien suojelemisesta maataloudesta peräisin olevien nitraattien aiheuttamalta pilaantumiselta, sekä siitä, kuinka hyvin toimi on onnistunut? Onko asiasta uutta tieteellistä todistusaineistoa? Aikooko komissio tarkistaa ja ehkä muuttaa asiaa koskevia säännöksiä? Margot Wallströmin komission puolesta antama vastaus (30. huhtikuuta 2002) Komission kokemuksia nitraattidirektiivin (neuvoston direktiivi 91/676/ETY, annettu 12. joulukuuta 1991, vesien suojelemisesta maataloudesta peräisin olevien nitraattien aiheuttamalta pilaantumiselta(1)) täytäntöönpanosta on esitelty useissa asiakirjoissa, muun muassa seuraavissa: - vuonna 1998 julkaistussa (kaksiosaisessa) yhteenvetokertomuksessa Euroopan parlamentille ja neuvostolle(2); - komission vastauksessa tätä aihetta käsittelevään Euroopan parlamentin 17. tammikuuta 2001 antamaan päätöslauselmaan (2000/2110/INI). Lisäksi Euroopan parlamentille ja neuvostolle esitetään vuoden 2002 aikana virallisesti komission toinen kertomus, jossa käsitellään veden laatua koskevan toisen valvontajakson (19961998) tuloksia, pilaantumisalttiiden vyöhykkeiden nimeämistä (vuoteen 2001 saakka), ensimmäisten kansallisten toimintaohjelmien sisältöjen uudelleentarkastelua ja komission toimia täytäntöönpanon parantamiseksi. Yleisesti voidaan todeta, että jäsenvaltiot julkaisivat ensimmäiset toimintaohjelmat liian myöhään ja että niiden toteuttamat pakolliset toimenpiteet olivat yleensä liian vähäisiä. Toisissa toimintaohjelmissa ja nimettyjen pilaantumisalttiiden vyöhykkeiden määrässä (ne kattavat nyt 40 prosenttia yhteisön pinta-alasta) on havaittavissa huomattavaa parannusta. Joistakin toimenpiteistä on jo saatu myönteisiä tuloksia yhteisön eri alueilla, joskin kestää useita vuosia, ennen kuin maa-alueilla toteutettavat toimenpiteet todella vaikuttavat lähivesistöihin. Joidenkin jäsenvaltioiden, kuten Tanskan, edistyminen osoittaa selvästi, että on täysin mahdollista yhdistää tehokas kotieläintuotanto ja nitraattidirektiivin noudattaminen. Komissio aikoo jatkaa yhteistyötä jäsenvaltioiden kanssa edistääkseen parhaita käytäntöjä ja varmistaakseen direktiivin tehokkaan täytäntöönpanon kaikkialla yhteisössä. Tällä hetkellä komissio ei pidä tarpeellisena tai aiheellisena ehdottaa direktiivin muuttamista. (1) EYVL L 375, 31.12.1991. (2) KOM(98) 16 lopullinen.
KIRJALLINEN KYSYMYS E-0928/02 esittäjä(t): Bart Staes (Verts/ALE) komissiolle. Hintojen nousu euron käyttöönoton seurauksena.



Virallinen lehti nro 301 E , 05/12/2002 s. 0069 - 0069



KIRJALLINEN KYSYMYS E-0928/02 esittäjä(t): Bart Staes (Verts/ALE) komissiolle (5. huhtikuuta 2002) Aihe: Hintojen nousu euron käyttöönoton seurauksena Komission Infuro-tiedotteessa (nro 20/2001, s. 1) komission jäsen Solbes katsoi, että hänen mukaansa hinnat eivät tule nousemaan merkittävästi euron käyttöönoton jälkeen, sillä tuottajiin ja kauppiaisiin kohdistuvat kilpailulliset hintapaineet yhdistettynä hintojen euromääräiseksi muuntamista koskevaan lainsäädäntöön kaikissa jäsenvaltioissa sekä kuluttajajärjestöjen ja tiedotusvälineiden kauppiaisiin kohdistuva valvonta takaavat siirtymisen euroon ilman inflaatiota. Hän sanoi myös, että komissio tekee kaikkensa rajoittaakseen vilpilliset käytännöt minimiin ja että komission ja jäsenvaltioiden eräänä pääperiaatteena on kuluttajien suojelu. Nyt muutamia kuukausia euron käyttöönoton jälkeen tiedotusvälineet ja kuluttajajärjestöt valittavat kuitenkin säännöllisesti hintojen noususta. Kuinka suuresta keskimääräisestä hintojen noususta on kyse, kun tilannetta verrataan aikaan ennen euron käyttöönottoa? Miten komissio aikoo toimia hintojen nousuun liittyvän inflaation suhteen? Katsooko komissio, että on asianmukaista jättää vastuu hintojen mahdollisen nousun valvonnasta kuluttajajärjestöille ja tiedotusvälineille, kun monet tiedotusvälineet ovat itse nostaneet kuluttajahintojaan euron käyttöönoton jälkeen? Pedro Solbes Miran komission puolesta antama vastaus (5. kesäkuuta 2002) Eurostatin 28. helmikuuta 2002 julkaisemat tiedot ovat vahvistaneet, ettei valuutan muutos ole aiheuttanut hintojen yleistä nousua: euron käyttöönoton vaikutuksen hintojen kuukausittaiseen kehitykseen on arvioitu olevan 00,16 prosenttia. Euron aiheuttamat muutamat hinnankorotukset ovat yleensä tapahtuneet palvelualalla. Vuosi-inflaatio tosin nousi 2 prosentista 2,7 prosenttiin joulukuun 2001 ja tammikuun 2002 välisenä aikana, mutta muutos johtuu lähes yksinomaan öljytuotteiden, hedelmien ja vihannesten hinnankorotuksista (huonojen sääolojen takia) sekä tiettyjen verojen ja maksujen noususta. Hintojen kehityksen seuranta kuuluu ensisijaisesti tähän tehtävään valtuutetuille valtion elimille, mutta kuluttajajärjestöt voivat edistää myönteisesti kuluttajien valppautta tarttumalla käytännön ylilyönteihin.
KIRJALLINEN KYSYMYS P-0748/02 esittäjä(t): Francesco Rutelli (ELDR) neuvostolle. Euroopan unionin vastaiset lausunnot — Pohjoisen liiton kokous.



Virallinen lehti nro 229 E , 26/09/2002 s. 0129 - 0129



KIRJALLINEN KYSYMYS P-0748/02 esittäjä(t): Francesco Rutelli (ELDR) neuvostolle (19. maaliskuuta 2002) Aihe: Euroopan unionin vastaiset lausunnot Pohjoisen liiton kokous Itävallan hallituksen enemmistön edustajan (mutta ei kuitenkaan hallituksen jäsenen) Jörg Haiderin lausunnot vuonna 2000 herättivät unionin jäsenvaltioissa voimakkaan reaktion, joka johti siihen, että Itävallan valtionpäämiehen ja liittokanslerin piti virallisesti vahvistaa sitoutumisensa Euroopan unionin rakentamiseen ja niihin arvoihin, joille se perustuu. Italian hallituksen jäsen, instituutioiden uudistamisesta vastaava ministeri Umberto Bossi on puolestaan antanut stalinistisia lausuntoja Euroopan unionista. Näissä loukkaavissa kannanotoissaan hän on todennut esimerkiksi, että Euroopan perusoikeuskirjan takana on vapaamuurarien, fasistien, natsien ja kommunistien liitto, että Euroopan unioni on uutta fasismia, sillä se vie vallan kansalaisilta ja että he haluavat neuvosto-Euroopan, jossa kansan oikeudet kielletään. Nämä lausunnot on otettava vakavasti erityisesti sen vuoksi, että ne esitettiin Italian hallituksessa istuvan Pohjoisen liiton (Lega Nord) kokouksessa, johon osallistui henkilökohtaisesti Italian pääministeri Silvio Berlusconi, joka ei halunnut kyseisessä tilaisuudessa tehdä eroa oman kantansa, hallituksen kannan ja näiden lausuntojen välillä. Näin ollen hän itse asiassa liitti tällaiset näkemykset osaksi hallituspolitiikkaansa. Tämä saattaa epäilyksenalaiseksi Italian halukkuuden helpottaa yhteisön päämäärän toteuttamista ja pidättyä kaikista toimenpiteistä, jotka ovat omiaan vaarantamaan tämän sopimuksen tavoitteiden saavuttamista (EY-sop. 10 artikla). Perussopimusten mukaan jäsenvaltioiden on toimittava lojaalisti yhteistyössä Euroopan rakentamisessa, ja tämä vaatimus on sitäkin sitovampi, kun kyseessä ovat hallituksen jäsenet, jotka ovat siten myös Euroopan unionin neuvoston jäseniä. Mitä neuvosto aikoo Pohjoisen liiton kokouksessa esitettyjen lausuntojen vakavuuden huomioon ottaen tehdä selventääkseen asianmukaisilla tahoilla Italian hallituksen tämänhetkistä tilannetta myös sen vuoksi, että mahdollisia myöhempiä negatiivisia seurauksia ei synny? Yhteinen vastauskirjallisiin kysymyksiin P-0748/02, P-0756/02, P-0757/02 ja P-0779/02 (26. kesäkuuta 2002) Neuvosto ilmoittaa arvoisalle parlamentin jäsenelle, ettei sillä ole tapana kommentoida poliitikkojen antamia lausuntoja.
KIRJALLINEN KYSYMYS E-0454/02

esittäjä(t): Isidoro Sánchez García (ELDR) neuvostolle

(27. helmikuuta 2002)

Aihe: Siirtolaisuutta koskeva toimintasuunnitelma Marokolle

On yleisesti tunnettua, että neuvostolla on vuodesta 1999 saakka ollut Afrikan maiden kansalaisten muuttoliikettä Euroopan unionin maihin koskeva toimintasuunnitelma Marokolle. Suunnitelmassa on esitetty johdonmukaisesti ja yleispätevästi sarja toimenpiteitä, joilla pyritään kohtaamaan selkeästi mainitusta ilmiöstä aiheutuvat sosiaaliset ja taloudelliset ongelmat.

Minkä arvion neuvosto tekee toimintasuunnitelman soveltamisesta Marokkoon juuri nyt, kun huomattavia määriä siirtolaisia saapuu Kanariansaarille, jotka kuuluvat Euroopan unionin syrjäisiin alueisiin ja sijaitsevat hyvin lähellä Afrikan mannerta?

Vastaus

(27. kesäkuuta 2002)

Marokon kautta tapahtuva maahanmuutto Euroopan unioniin on neuvoston jatkuvana huolenaiheena. Neuvosto on kuitenkin jo useaan otteeseen vastannut Euroopan parlamentin jäsenten esittämiin kysymyksiin meritse tapahtuvasta laittomasta maahanmuutosta Afrikan mantereelta.

Neuvosto perusti joulukuussa 1998 turvapaikka- ja maahanmuuttoasioiden korkean tason työryhmän, jonka tehtävänä on laatia toimintasuunnitelmia tietyille turvapaikanhakijoiden ja/tai laittomien maahanmuuttajien kotimaille noudattaen kokonaisvaltaista lähestymistapaa. Kyseisten toimintasuunnitelmien kohteena oleviin maihin kuului myös Marokko, ja neuvosto hyväksyi lokakuussa 1999 arvoisan parlamentin jäsenen tarkoittaman toimintasuunnitelman.

Neuvosto on yhdessä komission kanssa tehnyt paljon työtä toteuttaakseen toimintasuunnitelman, jonka turvanäkökohdat ovat herättäneet Marokon viranomaisten keskuudessa tiettyä vastahakoisuutta, luodakseen pohjan kumppanuudelle, jota ollaan parhaillaan toteuttamassa yhteisön ja Marokon välisen assosiaatiosopimuksen avulla. Sopimuksen yhteydessä perustettiin sosiaali- ja siirtolaisasiain työryhmä. Työryhmä on määrittänyt maahanmuuttoalan yhteistyön kolme painopistealuetta, jotka ovat sosioekonominen ala, unioniin suuntautuva laillinen maahanmuutto ja laittoman maahanmuuton torjunta, Saharan eteläpuolinen kauttakulku mukaan luettuna.

Assosiaationeuvoston kokouksessa lokakuussa 2001 Marokon valtuuskunta pyysi Euroopan unionilta apua laittoman maahanmuuton torjunnassa ja esitti ehdotuksen uudeksi torjuntamalliksi.

Euroopan unioni suhtautui myönteisesti Marokon viranomaisten pyyntöön, ja kyseisen toimenpiteen yleispätevää luonnetta korostaen komissio päätti sisällyttää Marokkoa koskevaan kansalliseen MEDA-maaohjelmaan 20012002 rajatarkastusohjelman, jonka ohjeellinen talousarvio on 40 miljoonaa euroa. MED-komitea hyväksyi kansallisen maaohjelman joulukuussa 2001, ja Marokon viranomaiset allekirjoittivat sen tammikuussa 2002. Neuvotteluja hankkeen toteuttamisen yksityiskohdista käydään parhaillaan Marokon kanssa. On myös huomattava, että budjettikohdassa B7-667: erityistoimet yhteisön ulkopuolisten maiden kanssa olevista vuodelle 2001 valituista hankkeista tietyt koskevat Marokkoa ja maahanmuuttovirtojen hallintaa, vapaaehtoista paluuta ja laittoman maahanmuuton torjuntaa.
KIRJALLINEN KYSYMYS E-0280/02 esittäjä(t): Nicholas Clegg (ELDR) neuvostolle. Tullit ja valmistevero.



Virallinen lehti nro 229 E , 26/09/2002 s. 0068 - 0068



KIRJALLINEN KYSYMYS E-0280/02 esittäjä(t): Nicholas Clegg (ELDR) neuvostolle (8. helmikuuta 2002) Aihe: Tullit ja valmistevero Voivatko yleisö ja Euroopan parlamentin jäsenet saada komissiolta kopioita virallisesta ilmoituskirjeestä, jonka komission jäsen Bolkestein lähetti lokakuun lopulla Britannian valtiovarainministeriölle ja joka koski tulli- ja valmisteveropolitiikkaa sekä sitä, että vapautta, joka koskee hyödykkeiden viemistä rajojen yli, oli mahdollisesti rikottu tämän politiikan tuloksena? Jos eivät, miksi eivät? Vastaus (25. kesäkuuta 2002) Neuvosto kehottaa arvoisaa parlamentin jäsentä esittämään kysymyksensä suoraan sille toimielimelle, jota asia koskee.
KIRJALLINEN KYSYMYS E-1142/02 esittäjä(t): Carlos Lage (PSE) komissiolle. Elintarvikkeiden mukana tarjottavat lahjat.



Virallinen lehti nro 229 E , 26/09/2002 s. 0183 - 0184



KIRJALLINEN KYSYMYS E-1142/02 esittäjä(t): Carlos Lage (PSE) komissiolle (24. huhtikuuta 2002) Aihe: Elintarvikkeiden mukana tarjottavat lahjat Monet eurooppalaiset lapsiturvallisuudesta kiinnostuneet järjestöt ovat olleet hyvin huolissaan onnettomuuksista, joita aiheutuu, kun lapset nielevät syötäväksi kelpaamattomia esineitä, joita on esimerkiksi suklaamunissa ja viljatuotepakkauksissa. Tilastot osoittavat, että Euroopassa sattuu vuosittain 2 000 tällaista onnettomuutta ja lukuisia kuolemantapauksia tukehtumisen johdosta. Onko komissiolla tutkimustuloksia tai tilastoja, jotka olisivat todisteena näistä onnettomuuksista? David Byrnen komission puolesta antama vastaus (30. toukokuuta 2002) Mitä tulee tiedonkeruuseen yleensä, komissio osallistuu henkilövahinkojen ehkäisemistä koskevan toimintaohjelmansa puitteissa kotona ja vapaa-aikana tapahtuvia tapaturmia koskevien kansallisten tiedonkeruuhankkeiden rahoittamiseen. Toimeksisaaja kerää tiedot jäsenvaltioissa yleensä sairaaloiden poliklinikoilta ja sisällyttää mukaan tiedot tapaturmaan liittyvästä esineestä ja kuvauksen tapaturmaan johtaneista vaiheista. Tämän kuvauksen avulla voidaan myös tunnistaa vaaralliset esineet. Yksi henkilövahinkojen ehkäisemistä koskevaan ohjelmaan liittyvä toimeksisaaja on laatinut oman tiivistelmänsä tutkimuksista ja tapauksista (Summary of studies and incidents). Se lähetetään suoraan arvoisalle parlamentin jäsenelle ja parlamentin sihteeristöön, ja mukaan liitetään arviointi näistä ja muista tutkimuksista. Elintarvikkeiden mukaan erikseen pakattujen ei-syötäviksi tarkoitettujen esineiden turvallisuutta on käsitelty komission vastauksissa seuraaviin kirjallisiin kysymyksiin: Anna Karamanou E-0504/02(1), Alexandros Alavanos E-0548/02(3), Jorge Moreira da Silva E-2630/00(2), Elisa Maria Damião E-2631/00(4) ja Carlos Lage E-2632/00(5). (1) EYVL C 205 E, 29.8.2002, s. 153. (2) EYVL C 136 E, 8.5.2001. (3) EYVL C 205 E, 29.8.2002, s. 153. (4) EYVL C 136 E, 8.5.2001. (5) EYVL C 136 E, 8.5.2001.
KIRJALLINEN KYSYMYS E-0333/02 esittäjä(t): Nuala Ahern (Verts/ALE) neuvostolle. Resurssit ydinenergiaa koskevien Laekenin päätösten täytäntöönpanoa varten.



Virallinen lehti nro 229 E , 26/09/2002 s. 0075 - 0076



KIRJALLINEN KYSYMYS E-0333/02 esittäjä(t): Nuala Ahern (Verts/ALE) neuvostolle (12. helmikuuta 2002) Aihe: Resurssit ydinenergiaa koskevien Laekenin päätösten täytäntöönpanoa varten Mitä ylimääräisiä varoja ja henkilöresursseja kohdennetaan ja millä aikataululla Laekenin Eurooppa-neuvoston kokouksessa joulukuussa 2001 tehtyjen ydinenergiaa koskevien päätösten (59 kohta) toteuttamiseen etenkin seuraavien kohtien suhteen: 1) jäsenvaltioiden omien ydinenergia-asiantuntijoiden komissiolle toimittamien turvallisuuskertomusten analysointi, ja 2) liittymistä valmistelevien valtioiden kertomukset kunkin maan ydinenergiaohjelman turvallisuustilanteesta? Vastaus (25. kesäkuuta 2002) Neuvosto haluaa ensinnäkin todeta, ettei ydinvoimalaitosten turvallisuus kuulu yhteisön vaan kansalliseen toimivaltaan, koska Euroopan atomienergiayhteisön perustamissopimuksessa ei ole erityisiä määräyksiä toimivallan antamisesta yhteisölle tässä asiassa. Arvoisaa parlamentin jäsentä pyydetään näin ollen osoittamaan Laekenin Eurooppa-neuvoston puheenjohtajan päätelmien 59 kohdan täytäntöönpanoa koskeva kysymyksensä suoraan jäsenvaltioille. Mitä tulee erityisesti kysymyksen toiseen osaan, Eurooppa-neuvosto pyytää säännöllisiä raportteja jäsenvaltioiden ydinenergia-alan asiantuntijoilta, jotka pitävät tiiviisti yhteyttä komissioon. Liittymisneuvotteluja käyviä valtioita ei tässä vaiheessa katsota jäsenvaltioiksi.
KIRJALLINEN KYSYMYS E-0962/02 esittäjä(t): Gabriele Stauner (PPE-DE) komissiolle. Mahdollinen sukulaisten suosiminen EU:n varojen hallinnoinnin yhteydessä Schwerinissä.



Virallinen lehti nro 229 E , 26/09/2002 s. 0168 - 0168



KIRJALLINEN KYSYMYS E-0962/02 esittäjä(t): Gabriele Stauner (PPE-DE) komissiolle (15. huhtikuuta 2002) Aihe: Mahdollinen sukulaisten suosiminen EU:n varojen hallinnoinnin yhteydessä Schwerinissä Vastauksessaan kirjalliseen kysymykseeni E-2806/01(1) komissio ilmoitti 3. joulukuuta 2001 pyytäneensä jo 30. elokuuta 2001 päivätyllä kirjeellä Schwerinissä toimivalta osavaltion hallitukselta selvitystä Der Spiegel -lehdessä esiintyneistä syytöksistä. Artikkelissa mainittiin EU:n varojen hallinnointia koskevien sopimusten tekemisen yhteydessä tapahtunut manipulointi ja sukulaisten suosiminen, josta muiden muassa sijaispääministerin vaimo on hyötynyt. Onko komissio saanut vastauksen osavaltion hallitukselta? Jos on, voiko komissio toimittaa minulle kopion osavaltion hallituksen kanssa käymästään kirjeenvaihdosta? (1) EYVL C 134 E, 6.6.2002, s. 110. Anna Diamantopouloun komission puolesta antama vastaus (31. toukokuuta 2002) Euroopan sosiaalirahaston (ESR:n) hallinnoinnista vastaavalle viranomaiselle lähettämässään, 30. elokuuta 2001 päivätyssä kirjeessä komissio pyysi tietoja sopimusten tekemisestä Schwerinissä toimivan BBJ Servis GmbH:n kanssa. Kysely koski varsinkin julkisiin hankintoihin liittyvän yhteisön lainsäädännön noudattamista. Lisäksi komissio pyysi hallinnoinnista vastaavaa viranomaista lähettämään sille mahdollisia tarkastuskertomuksia, joissa käsitellään kyseisiä sopimuksia. Useiden puhelinmuistutusten jälkeen ESR:n hallinnoinnista vastaava viranomainen vahvisti 4. joulukuuta 2001 päivätyssä kirjeessä, että Landesrechnungshof (tilintarkastustuomioistuin) oli toimittamassa tarkastuksia, ja lupasi lähettää Landesrechnungshofin alustavan ei-sitovan kertomusluonnoksen, jonka oli määrä valmistua joulukuun 2001 jälkipuoliskoon mennessä. Landesrechnungshofin unverbindlicher Entwurf (ei-sitova kertomusluonnos) saatiin valmiiksi tammikuun 2002 lopussa, ja se lähetettiin työministeriölle helmikuun 2002 alussa. Työministeriö ja Landesrechnungshof keskustelivat tästä kertomuksesta sekä ministeriön lausunnosta 26. helmikuuta. Keskustelujen jälkeen Landesrechnungshof peruutti kertomuksen. Landesrechnungshof selitti, että peruutus johtui lisätiedoista ja uusista oikeudellisista näkökohdista, jotka on käytävä läpi, ennen kuin kertomus voidaan laatia uudelleen ja julkaista. Landesrechnungshof ei ole tähän mennessä vielä julkaissut lopullista kertomustaan.